Document ID: /fineweb-2-swissfilter-quality_10-filterrobots/filtered/05602.jsonl.gz/28

Portal Serbinfo.ch učestvovaće na ovogodišnjem Srpskom sajmu privrede i kulturne baštine u Cirihu, koji se održava od 3. do 4. juna 2016. godine. Posetioci štanda portala Serbinfo.ch moćiće da se bolje upoznaju sa radom portala, kao i da dobiju informacije o predstojećim aktivnostima, kao i novitetima u okviru izdavačke kuće SERBINFO Publishing.
Na ovogodišnjem Sajmu pored portala Serbinfo.ch u Gradskoj dvorani (Stadthalle Dietikon, Fondlistrasse 15, 8953 Dietikon) okupiće se 40 predstavnika firmi iz Švajcarske i matice koji će imati svoje štandove.
Otvaranje biznis foruma poslovnog saveta dijaspore predviđeno je za 10:30, a jedna od tema o kojoj će se raspravljati biće i “Koliko znamo o privrednoj saradnji Srba i Švajcaraca”. O tome će govoriti Maks Štajner, direktor švajcarske privedne komore za Istočnu Evropu, kao i Marko Čadež, predsednik Privredne komore Republike Srbije.
Drugog dana sajma, predviđen je i Omladinski forum, promocije knjiga naših autora, a za 18 sati i etno veče gde će se koncertom predstaviti Savez srpskog folklora Švajcarske.
Sajam će za posetioce biti otvoren u 11:30, a za sve zainteresovane ulaz će biti besplatan.
Svečano zatvaranje sajma predviđeno je za subotu 4. jun, proglašenjem najuspešnijeg izlagača.